Poliisi tutkii Vantaan yön tapahtumia pahoinpitelynä.

Nelikymppisen miehen huikopalahetki sai väkivaltaisen käänteen perjantain ja lauantain välisenä yönä Urpiaisentiellä Vantaalla, kertoo Itä-Uudenmaan poliisilaitos tiedotteessaan.

Makkaraperunoita paikallisella grillillä syöneen miehen kertomuksen mukaan ruokailu keskeytyi, kun lautaselta ruokaa kurkotti toinen, entuudestaan tuntematon mies.

Aterian tilannut ja siitä maksanut mies kertoi poliisille huitaisseensa lautaselle pyrkinyttä sillä seurauksella, että kutsumaton vieras jäi makaamaan maahan.

Poliisin mukaan huitaisun kohde ei muista mitään lyömisestä tai sen jälkeisistä tapahtumista. Takaraivosta löytyneet kuhmu ja ruhje kertoivat kuitenkin omaa tarinaansa. Mies toimitettiinkin sairaalaan saamaan hoitoa, poliisi kertoo.

Tapausta tutkitaan epäiltynä pahoinpitelynä.